આ પરિક્રમાનું મહત્વ ખાસતો એટલા માટે વધી જાય છે, કારણકે આવા ધાર્મિક સ્થળે એક સાથે અલગ અલગ પ્રાંત, રીતરિવાજ અને પહેરવેશનાં લોકોની સંસ્ક્રૃતિ જોવા મળે છે. શહેરની તમામ સુખ સુવિધાથી દૂર પ્રક્રૃતિનાં ખોળે અને જંગલની ઘટાટોપ વનરાઈઓની વચ્ચે ખળખળ વહેતા ઝરણાઓની સંગાથે સુમધુર કલરવ કરતાં પક્ષીઓનાં સથવારે પ્રક્રૃતિના સાનિધ્યમાં જીવનનાં ત્રિવિધ તાપથી રાહત મેળવવા તેમજ તમામ પ્રકારનાં દુ:ખ ભુલીને આવનાર સમયમાં બને તેટલું શક્તિ અને પૂણ્યનું ભાથુ બાંધવા માટે પરમ સત્યને પામવા માટે આ પગપાળા પરિક્રમા યોજાય છે. પરિક્રમા દરમિયાન કેડીઓ, ધુળીયા રસ્તાઓ, ડુંગરો, નાના મોટા ઝરણાઓ, સોળેકળાએ ખીલેલી વનરાઈ અને કુદરતી સૌંદર્ય પોતાના એક અલગ મિજાજમાં ખીલેલું હોય છે, જે માનવીને એક અલગ પ્રકારની ઉર્જા સાથે સ્ફૂર્તી અને અનન્ય આનંદ આપે છે. ચોમાસું હમણાજ પૂરૂ થયું છે અને ચોમાસા બાદ અહીંયા જાણે પ્રકૃતીએ પોતાની લીલી ચાદર પાથરી હોય તેવા દ્રશ્યો જોવા મળે છે. સુંદર મજાના ઘટાટોપ વૃક્ષો, અલગ અલગ પ્રકારના પુષ્પો અને જમીન પર ફેલાયેલી લીલોતરી આ તમામ વસ્તુઓ યાત્રિકોને મંત્રમુગ્ધ કરે છે અને આશરે ૩૬ કિલોમીટરનો પગપાળા રસ્તો કયારે પૂર્ણ થઈ જાય છે અને થાક પણ કયાં ગાયબ થઈ જાય છે તે ખબર પડતી નથી.